U

CORNEL MUNTEANU

CORNEL MUNTEANU

Cornel Munteanu s-a născut la 13 septembrie 1940, Zodia Fecioarei, în comuna Crasna, judeţul Gorj. A absolvit studiile liceale la Colegiul Naţional „Spiru Haret” din Târgu-Jiu. Licenţiat al Facultăţii de Medicină din Cluj. În studenţie este component al ştafetei universitare de 4×400 de metri, medaliată naţională, şi se clasează printre cei mai buni săritori din ţară la triplu salt. Fost campion la haltere al Regiunii Cluj şi Regiunii Oltenia. Cinci ani, consecutiv, deţinător al titlului de campion la talere al judeţului Gorj.

A publicat mai multe lucrări ştiinţifice, studii şi articole în presa de specialitate: „Aspecte etiopatogenetice de profilaxie şi tratament în perioada de constituire a hipertensiunii arteriale esenţiale”, „Tratamentul cronic cu digitală în doze mici în insuficienţa cardiacă”, „Prevalenţa hipertensiunii arteriale în comunele arondate Spitalului Tg-Cărbuneşti” etc.

Pasiuni: vânătoarea, sportul, lectura.

NEA ILIE LA SPITAL

Crede-mă, tu, Mărioară,

Cu buline nu-mi revin.

Ăştia-aicea mă omoară,

Adă-mi tu un kil de vin!

AUSTERITATE

Şi-a dus viaţa tot în chefuri,

Beat mereu pe jumătate.

I-ar fi trebuit cinci lefuri,

Ca să bea pe săturate.

UNOR ZIARIŞTI

Când miros ceva aparte,

Ziariştii dau buluc;

Nu contează cui ţin parte,

Vor să iasă balamuc.

PERICOL IMINENT

Nu gripa-i marele pericol

Ce azi pândeşte România,

Ci altul greu şi chiar ridicol:

Ne cotropeşte-ncet prostia.

ALTE VREMURI

Rangu’odată-n societate

Ţinea de ce-adunai în cap.

Acuma regulile-s schimbate,

Contează ce-ai pus la ciorap.

BĂIEŢI UNIVERSITARI

Într-un birt sunt în dispută

Patru universitari,

Auzindu-i cum discută,

Par băieţi de Ferentari.

BRACONIER

Vânător cu puşca bună,

Cam miop si cam timid,

Îi ieşi în cale-o brună

Şi o braconă rapid.

ŞEF UITUC

Memoria lui e tot mai rea,

Mi-a zis de şef colega mea.

Săraca, ce dreptate-avea,

Uitase iar şeful de ea.

RĂZBUNAREA ELEVEI

Când proful îi dă notă rea,

Promite răzbunarea grea.

ÎI ia la reexaminare

Şi îl trimite la casare.

UNUI PRIMAR

Ţipă, urlă şi înjură,

Chipu-i este plin de ură.

Tu te-ntrebi: ăsta-i birjar?

Da de unde, -i dom’ primar!

COMPLICITATE

Când pe soţ îl arestează

Pentru doi ani şi mai bine,

Avocatu-o consolează:

Îl ţin cinci, contezi pe mine!

MESERIE

Sunt prieteni, se au ca fraţii,

Meseria lor e spartul.

Când nu reuşesc la alţii,

Fură unu’de la altul.

PROSTIA NU OMOARĂ

De s-ar muri de prostie,

O spun unii – nu mă mir –

S-ar muta şi primărie,

Şi primaru-n cimitir.

UNUI „SĂLTAT”

Când primeşti o funcţie bună,

Şi de ea nu ai habar,

Nu sta să te uiţi la lună,

Urcă-ţi iute sacii-n car.

PROBA TIMPULUI

Când un cuplu se formează

Dragoste pe viaţă-şi jură.

Vorbe-n vânt! Cel ce durează-

Cuplul om şi băutură.

CONTINUITATE

A băut mereu din plin

Bere, vin, ţuică, tărie.

Mâini, picioare nu-l mai ţin,

El se ține de beţie.

FIUL DOCTOR, TATĂL POPĂ

Să-l conving nu mi-a fost greu,

Înţelegerea e gata.

Când moare-un bolnav de-al meu,

Ce pierd eu, câştigă tata.

LIPSĂ DE INIŢIATIVĂ

I-au promis că-l operează

Şi-a zăcut cinci zile-n pat;

Neatins îl externează,

N-a ciulit, ei n-au mişcat.

ASISTENTĂ MEDICAMENT

Când din comă se trezeşte

Ea-l întreabă ce doreşte.

– De ar vrea dom’ doctor, bine,

Să te prescrie pe tine.

DOCTOR BĂTRÂN

Având fire insistentă,

Mai făcu o încercare.

Dar frumoasa asistentă

Îl trimise la culcare

GHINION

Fata-ntruna îi spunea:

– Tu să crezi în cinstea mea!

Da-ntr-o noapte în bordel.

Dădu nas în nas cu el.

UNUI FOTBALIST

Neavând mintea prea bună,

El și-a scos picioarele-n față,

Și azi câștigă într-o lună,

Cât cu mintea într-o viață.

ASOCIAȚI

Nici nu s-a gândit la asta,

Împărțea totul cu Dorel,

Care azi îi luă nevasta,

Că doar e-asociat cu el.

Contents